MS «Fjorddrott» (1939)

MS «Fjorddrott» var en lokalrutebåt av sjøbuss-type som trafikkerte ruter i Ryfylke for Det Stavangerske Dampskibsselskab i perioden 1939-1972. Den var den første store og bilførende sjøbussen i Norge og videreførte samferdselsrevolusjonen Stavangerske hadde startet to år tidligere med de mindre sjøbussene «Ekspress» og «Ekspress II». «Fjorddrott» var et teknisk kvantesprang i forhold til omtrent alt annet i norsk lokalrutefart på tredvetallet. Den var for det første rask og lettmanøvrert og dermed i stand til å betjene en daglig maratonrute på 164 nautiske mil med en lang rekke anløpsteder, -en umulighet med datidens typiske kullfyrte lokaldamp med maskintelegraf, men den hadde også eget bildekk for 12 biler akterut beregnet på anløp av fergestø og store lyse utsiktsalonger med lange ubrutte vindusbånd mot fjordlandskapet utenfor. Av utseende hadde «Fjorddrott» mer til felles med datidens fly og funkisarkitektur og minnet lite om noe annet norsk fartøy, med delvis unntak av sine to mindre forgjengere. Som disse var også «Fjorddrott» malt lysegul fra vannlinjen og opp, det var først etter krigen den ble hvit. Om den fremsto noe aparte, skulle «Fjorddrott» bli en meget god båt for Stavangerske og bli stamfar for en hel familie vakre, moderne lokalrutebåter som skulle bli velkjent som «Den Hvite Flåte».

MS «Fjorddrott»
 193x: Skroget bygget ved Rosenberg Mek. Verksted, Stavanger. Båten var i likhet med  «Ekspress» og  «Ekspress II» konstruert av Stavangerskes tekniske direktør Ludvig Thorsen.
 193x: Slept fra Rosenberg til Stavangerskes verksted på Klasaskjæret i Stavanger for utrustning og innredning.
 12. juni 1939: Overlevert som bilførende lokalrutebåt av sjøbusstype som «Fjorddrott» til Det Stavangerske Dampskibsselskab, Stavanger. Gikk samme dag prøvetur Stavanger-Sauda med 50 gjester. Kaptein: Alfred Risanger.  Avløser: Anders Andersen.

I fart
 Sommer 1939: I daglig rute Sauda – Saudasjøen – Sand – Marvik – Tveita – Jelsa – Hjelmeland – Fister – Stavanger – Haugesund – Stavanger – Fister – Hjelmeland – Jelsa – Tveita – Marvik – Sand – Saudasjøen – Sauda. En svært lang rute på 164 nautiske mil med 13 timer gangtid hver dag. På strekningen Stavanger-Sauda samseilte den med Stavangerskes to kystruteskip DS «Vestri» og DS «Austri».
 26. april 1940: Rekvirert av tyske myndigheter. Gikk flere turer Stavanger-Dirdal.
 1940: Tilbakelevert Stavangerske og satt inn i ruten igjen. Tidvis opplagt pga. av drivstoffmangel.
 1945: Igjen rekvirert av tyske myndigheter.
 pr. Mars 1945: Tilbakelevert og opplagt i Vassvik i Ølesund, sammen med andre av Stavangerskes båter.
 20. juni 1945: Tilbake i ruten, nå hvitmalt, men foreløpig bare en vei hver dag pga. mangel på drivstoff.
 15. januar 1946: Ruten utvidet noe og endret for å korrespondere med Sørlandsbanen til Oslo.
 Juli 1947: Avløst av Stavangerskes nyombygde lokalruteskip MS «Haugesund» i ruten på Haugesund. «Fjorddrott» ble nå satt inn i ruten Sauda-Saudasjøen-Sand-Marvik-Jelsa-Stavanger (tidvis innom Hjelmeland og Fister). Avgikk Sauda kl.07 hver morgen.
 April 1948: Avløst av Stavangerskes nybygde sjøbuss MS «Fjordsol» i ruten på Sauda. «Fjorddrott» ble nå satt inn i ruten Stavanger-Sandeid-Åmsosen. Endestoppested varierte mellom Åmsosen og Skipavåg.
 9. januar 1954: Brakk rorledningen på vei fra Imsland til Åmsosen i rute. «Fjorddrott» ble manøvrert inn til kai i Vikedal hvor skaden ble reparert før båten kunne fortsette mot Åmsosen og Yrkje.
 pr.1955: brt:200
 Desember 1965: Ombygd. Nytt og større styrehus (med plass til radar).
 18. februar 1972: Gikk siste tur i ruten på Sandeid. Stavangerskes noe nyere sjøbuss MS «Fjordbris» overtok ruten. «Fjorddrott» gikk i opplag.

Etterhistorie 
 19. juli 1972: Solgt til Lars Hovland & Co., Jørpeland / Stavanger for kr.25 000. Omdøpt «Fjordsveis». Benyttet som flytende verksted og kai på Barkved ved Jørpeland for eierfirmaet. Etterhvert i dårlig stand.
 27. oktober 1979: Overtatt av Båtlaget fjordbussen ”Fjorddrott” / v. Fritz Morland & Egil Bjelland, Stavanger for kr.1. Hensikten var å restaurere båten tilbake til original utgave. Slept til Stavanger og opplagt i Hillevåg, etter hvert sammen med utrangert fraktefartøy MS «Tinnsjø». Videre arbeid gikk svært sent og ble til slutt oppgitt fordi båten var i så dårlig stand.
 4. oktober 1985: Slept til Nedstrandsfjorden og senket på dumpingsfeltet der.

Se også
 Det Stavangerske Dampskibsselskab
 Den Hvite Flåte

Kilder
 Hugo C. Lütcherath, «Den hvite flåte», 2008, ISBN 978-82-8163-021-5
 Jone Laugaland, «Fjordabåtene», 2005, ISBN 82-8140-026-9
 Dag Bakka jr., Selskabe. Det Stavangerske Dampskipsselskab 150 år: 1855-2005, 2005, ISBN 82-303-0571-4 
 Artikkel om Stavangerske i «Skipet» 1-2.1991 av Alf Johan Kristiansen
 Magnus Torgersen, «Fjordabådane», 1981, ISBN 82-990832-0-6
 R.A. Lorentzen, Det Stavangerske Dampskibsselskab 1855-12.Februar-1955, Stavanger 1955
 Trygve Eriksen jr.'s arkiv

Eksterne lenker 
 
 

Sjøfart i Ryfylke
Stavanger havn
Haugesund havn
Samferdsel i Vindafjord
Motorskip
Skip fra 1939
DSD-skip
Hjemmeflåten
Sauda Havn
Skip bygget ved Rosenberg Mekaniske Verksted
Artikler i sjøfart-prosjektet